**E iarnă, o iarnă a noastră…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi iarăşi e iarnă, e iarnă,

Şi frigul pătrunde în oase,

Pământului haină aleasă,

Din nou iarna rece îi coase…

E iarnă, a noastră e iarna

Şi viaţa nu poţi să o minţi,

Şi ninge frumos ca-n poveste,

Şi toate în jur sunt cuminţi.

Hai vino aici, la fereastră,

Aşează-te-ncet lângă mine,

E iarnă, o iarnă a noastră

Când focul nu curge prin vine…

În sobă e rece cenuşa

Deci hai să ieşim azi din casă…

Afară tot ninge şi ninge,

Ce iarnă, ce iarnă frumoasă…

Suntem ca doi pomi fără frunze

Peste care, tăcută, ninsoarea

Se lasă, se lasă încet,

Ce albă, ce albă e zarea.

Ce iarnă frumoasă, ce iarnă,

Ah, toate în jur sunt cuminţi,

Stau pomii tăcuţi sub ninsori,

Iar noi ne privim ca doi… sfinţi…